Í september síðastliðnum tilkynntu Universal Pictures að gerðar yrðu þrjár kvikmyndir og sjónvarpssería byggð á Dark Tower bókaseríunni víðfrægu eftir Stephen King . Um svipað leyti kom í ljós að Ron Howard myndi leikstýra og Akiva Goldsman myndi skrifa handritin . Howard hefur leikstýrt myndum á borð við A Beautiful Mind , sem Goldsman skrifaði . Dark Tower serían samanstendur af sjö bókum , en sú áttunda er væntanleg , og nokkrum myndasögum , en sagan fjallar um byssumanninn og töffarann Roland Deschain og ferðalagi hans að hinum Myrka Turni sem og baráttu hans við The Man in Black . Nú hefur Ron Howard lýst því yfir að nokkrir leikarar eru í viðræðum fyrir hlutverk Rolands og ber þar helst að nefna Viggo Mortensen . Mortensen , sem flestir þekkja sem Aragorn úr Hringadróttinssögu , hefur lengi verið í uppáhaldi aðdáenda bókanna og segist Howard gera sér fyllilega grein fyrir því . Á meðal annarra leikara sem koma til greina eru Daniel Craig , Hugh Jackman og Jon Hamm . Dark Tower verkefnið hjá Universal verður einstaklega stórt , en eins og áður kom fram mun serían samanstanda af þremur kvikmyndum í fullri lengd , og sjónvarpssería sem verða sýndar á milli útgáfu kvikmyndanna . Munu sjónvarpsþættirnir brúa bilið á milli myndanna og skarta öllum sömu leikurum og persónum . Verður því að segjast að þeir sem ganga til liðs við þá Howard og Goldsman verði uppteknir í náinni framtíð .